Breyttar hugmyndir um hlutverk fyrirtækja endurspeglast meðal annars í atvinnuviðtölum . Ægir Már Þórisson , forstjóri Advania , segir að ungt fólk sem kemur í atvinnuviðtöl til Advania spyrji oft hvað fyrirtækið sé að gera í umhverfismálum og hver stefnan sé í samfélagsmálum almennt . „ Þetta er oft með því fyrsta sem er rætt í viðtölunum . Það var ekki þannig fyrir fimm árum , “ segir Ægir Már í umfjöllun Markaðarins um aukningu í því að íslensk fyrirtæki taki afstöðu til samfélagsmála . Gunnar Sveinn Magnússon , sérfræðingur í sjálfbærri þróun hjá Íslandsbanka , talar á svipuðum nótum . „ Við finnum alveg fyrir því að þessi mál skipta máli hjá fólki sem er að sækja um vinnu hjá bankanum . Sumar hafa hrifist af áherslum bankans á jafnréttismálin á meðan aðrir eru til dæmis að velta fyrir sér hvernig bankinn stendur sig í umhverfismálum . Víða erlendis hefur verið lögð áhersla á mikilvægi þess að starfsfólk trúi á stefnu fyrirtækisins með tilliti til sjálfbærni og ég held að sú hugsun sé að koma meira hingað til landsins . Fyrirtæki þurfa að vera með þessi mál á hreinu til að ná í og halda í gott starfsfólk , “ segir Gunnar Sveinn . Sigmundur Davíð Gunnlaugsson , formaður Miðflokksins , segir varhugavert að blanda starfsmönnum í pólitíska stefnu stjórnenda . „ Ef starfsmaður vinnur vinnuna sína vel og kemur vel fram við viðskiptavini þá á hann ekki að þurfa að taka að sér það hlutverk að reka pólitíska stefnu gagnvart viðskiptavinum . “